แรงซื้อหุ้นบิ๊กแคปพยุง SET ปิดบวก 4 จุด แนะจับตาประชุมเฟดสัปดาห์หน้า
แรงซื้อหุ้นบิ๊กแคปพยุง SET ปิดบวก 4 จุด แนะจับตาประชุมเฟดสัปดาห์หน้า โดยดัชนีปิดตลาดวันนี้ ที่ระดับ 1,482.67 จุด บวก 3.75 จุด หรือ 0.25% มูลค่าการซื้อขาย 1.23 แสนล้านบาท
9 ธ.ค. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,482.67 จุด บวก 3.75 จุด หรือ 0.25% มูลค่าการซื้อขาย 1.23 แสนล้านบาท
10 หุ้นดันดัชนีวันนี้

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยวันนี้ปรับตัวขึ้นทดสอบ 1,500 จุด แต่ยังไม่สามารถผ่านไปได้ เป็นผลจากแรงขายทำกำไร ซึ่งระยะสั้นก็ควรจะระวังเนื่องจากทางเทคนิคแสดงให้เห็นถึงโอกาสที่ตลาดฯจะปรับฐานหลังขึ้นไปมากแล้ว อีกทั้งยังมีแรงกดดันจากการที่ตลาดบ้านเราจะปิดทำการหลายวันช่วงหยุดยาว ทำให้ช่วงท้ายเผชิญแรงขายทำกำไรออกมามากขึ้น
ขณะที่ตลาดหุ้นในภูมิภาคเอเชียวันนี้ส่วนใหญ่เคลื่อนไหวในแดนบวก เช่นเดียวกับตลาดในยุโรปที่บวกราว 0.5-1% และดาวโจนส์ฟิวเจอร์สบวกราว 100 จุด ยังตอบรับพัฒนาการวัคซีนต้านไวรัสโควิด-19 ที่มีความคืบหน้าในการฉีดให้กับคน
สำหรับแนวโน้มการลงทุนในสัปดาห์หน้า นายกิจพณ กล่าวว่า ตลาดฯคงจะไม่ขึ้นเร็วและแรงเหมือนอย่างที่ผ่านมาแล้ว ซึ่งคงจะต้องระวังการลงทุนมากขึ้น เพราะก็ใกล้ช่วงวันหยุดระยะยาวเทศกาลปลายปี อีกทั้งยังต้องรอติดตามการประชุมธนาคารกลางสหรัฐฯ (เฟด) ในสัปดาห์หน้าด้วย อาจจะมีการออกนโยบายมากดดันตลาดพันธบัตร และตลาดฯอาจมีแรงขายทำกำไรได้
นอกจากนี้ ยังต้องติดตามสถานการณ์การแพร่ะบาดไวรัสโควิด-19 ในประเทศอย่างใกล้ชิด หลังจากจำนวนผู้ติดเชื้อในประเทศเร่งตัวขึ้น และเกาะติดท่าทีของธนาคารแห่งประเทศไทย (ธปท.) จะแถลงมาตรการป้องกันการแข็งค่าของเงินบาทได้เมื่อใด และจะออกมาในรูปแบบไหน
อย่างไรก็ตาม ตราบใดที่ดัชนีฯยังไม่หลุดแนวรับ 1,450 จุด ภาพก็ยังไม่เสีย ส่วนแนวต้านให้ไว้ที่ 1,486-1,500 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SAK    มูลค่าการซื้อขาย    8,899.04 ล้านบาท  ปิดที่   9.25 บาท  เพิ่มขึ้น  1.05 บาท
KBANK  มูลค่าการซื้อขาย    6,713.83 ล้านบาท  ปิดที่ 121.50 บาท  ลดลง   1.50 บาท
DELTA  มูลค่าการซื้อขาย    6,317.53 ล้านบาท  ปิดที่ 343.00 บาท  เพิ่มขึ้น 16.00 บาท
IRPC   มูลค่าการซื้อขาย    4,310.96 ล้านบาท  ปิดที่   3.80 บาท  เพิ่มขึ้น  0.40 บาท
ADVANC มูลค่าการซื้อขาย    4,002.04 ล้านบาท  ปิดที่ 189.00 บาท  เพิ่มขึ้น  4.00 บาท
ตลาดหุ้นเอเชีย
